Nóg 'n polisieman sterf aan diens | Maroela Media
Nog 'n polisiebeampte van KwaZulu-Natal is doodgeskiet terwyl hy aan diens was, skaars 'n week nadat 'n polisievrou ook in die provinsie doodgeskiet is.
Volgens lt.kol. Thulani Zwane, provinsiale polisiewoordvoerder, is konst. Lindokuhle Backum (24), verbonde aan die Umkhanyakude-polisie, Dinsdag omstreeks 21:00 doodgeskiet.
"Die beampte en sy kollegas was op patrollie in die Makhonyeni-omgewing in Jozini toe hulle 'n verdagte voertuig opgemerk het," het Zwane gesê. "Die beamptes wou die voertuig van die pad af trek, waarna 'n jaagtog ontstaan het."
Die verdagtes het op die polisie losgebrand en Backum noodlottig in die nek gewond. Hulle het daarna van die toneel gevlug. 'n Volskaalse soektog na die verdagtes is van stapel gestuur.
Backum se dood volg op dié van konst. Ntombifikile Virginia Ndlovu (36), verlede Dinsdag in 'n sakeroof in Ixopo.
Maroela Media het vroeër berig Ndlovu en 'n 28-jarige kollega was op patrollie toe hulle op 'n rooftog by 'n supermark reageer het. 'n Onbekende aantal verdagtes het op die beamptes losgebrand toe hulle by die toneel opgedaag het. Ndlovu is in die nek getref en is op die toneel dood. Haar kollega het wonde aan sy arm, maag en bors opgedoen en is na 'n hospitaal geneem vir behandeling.
Die verdagtes het met 'n onbekende bedrag geld in 'n voertuig van die toneel gevlug.
Genl.maj. Bheki Langa, waarnemende provinsiale polisiekommissaris, het die aanvalle op polisiebeampte streng veroordeel.
"Ons sal nie rus totdat diegene agter die aanvalle agter tralies is nie. Ons sal nie deur die boewe afgeskrik word nie en bly toegewyd daaraan om misdadigers vas te trek," het Langa gesê.
Langa het namens die polisie se bestuur medelye betuig aan die slagoffers se vriende, familie en kollegas.
Onnie gepos oor 'mutasie'-uitlating
Blokkasie in Jhb oorsaak van riool in Harties
Net so voel ek ook oor al die misdadigers wat elke dag onskuldige mense vermoor , verkrag en aanrand, dit raak nou net T veel iets drasties moet gebeur so kan dit nie aangan nie!!!
Ek is baie jammer vir die familie wat se harte sekerlik onverstaanbaar seer is. Ek bid dat God julle in die moeilike tyd sal dra. Baie dankie vir elke polisieman/vrou wat daaglik hul lewe op die spel plaas om ons te beskerm.
In al soortgelyke berigte is daar altyd iemand wat die misdaad 'streng veroordeel'. Wat beteken dit? Kritiek? Dien dit enige doel? Beslis beïndruk dit nie die misdadigers nie.
Met die klem op "NOG" Nog `n polisie beampte moet sterf om rede hulle niks mag doen, Nog `n polisie beampte moet sterf omrede hulle wapens het wat hulle nie mag gebruik nie, Nog `n polisie beampte moes stil staan sodat `n rower hulle kan skiet omrede alles "police brutality" Waar gaan dit stop, wanneer gaan dit stop. Die mans en vrouens plaas hulle lewens daagliks op die spel en vir wat??? Hulle het wapens wat nie gebruik mag word nie, hulle mag niks doen nie. Dis so verkeerd, die rowers in die land het meer reg as enige iets… Lees meer »